自述一首
作者：蘇泂
朝代：宋

paragraphs: 舂糧了朝炊，細大供十口。
身窮兩脚健，天意非汝厚。
前年取荆釵，頗不窺戶牖。
甘心似黔婁，習氣除夙有。
今年長一女，自省稱父母。
方其我少時，豈意今老醜。
時平米穀賤，兄弟仍聚首。
先人敝廬在，清話辰徂酉。
盍簪到諸雛，千指諒非久。
居然小世界，榮悴同一朽。
去城不三里，經歲絕奔走。
登門亦無賓，老樹堪尚友。
青氈古家法，迍賤當自守。
能甘此中泉，不飲富人酒。